作者:陳人傑
標題:沁園春
內容:春為誰來，誰遣之歸，挽之不還。縱小桃穠李，大都寂寞，紫薇紅藥，未到闌珊。畢竟須歸，何妨小駐，容我一尊煙雨間。春無語，只遊絲舞蝶，懶上杯盤。故園。風物班班。奈聲利羈留身未閒。望歸鴻影盡，白雲萬里，啼鵑聲切，落日千山。春卻笑人，年來何事，要得一歸如許難。君知否，百八盤世路，盡在長安。